alkalier
Store norske leksikon,Realfag,Kjemi,Uorganisk kjemi
Alkalier er basiske hydroksider som er løselige i vann og som nøytraliserer syrer ved å danne salter. Noen eksempler på alkalier er natriumhydroksid (natronlut), med kjemisk formel NaOH, og kaliumhydroksid (kalilut), med kjemisk formel KOH.
Historie og egenskaper Navnet alkalier ble brukt på natrium- og kaliumkarbonat allerede fra slutten av middelalderen. Navnet kommer av at disse forbindelsene kan fremstilles fra asken av brente plantematerialer. Siden ble alle alkalimetallenes og jordalkalimetallenes hydroksider kalt alkalier.Natrium- og kaliumhydroksid ble, på grunn av sine sterkt etsende virkninger, kalt etsalkalier (henholdsvis etsnatron og etskali), eller kaustiske alkalier. Felles for alle alkalier er at løst i vann blir løsningen basisk (før kalt alkalisk), det vil si at løsningen får en pH på mellom 7 og 14.I dag kalles alle disse hydroksidene sterke baser. Skadelige virkninger Alkaliene er sterke baser, og de etser seg inn i og lager dype sår i hud og slimhinner. De forhandles på spesielle flasker for å forebygge forveksling. Flaskene skal oppbevares absolutt utilgjengelig for barn. Sterke baser, som for eksempel salmiakk, kan føre til at det dannes arrvev som forsnevrer spiserøret. Dette hindrer maten i å passere.Har man tatt inn giften gjennom munnen, skal man straks drikke rikelig med vann. Ved etsing i hud og øyne må man skylle med vann, og denne behandlingen skal, hvis det er mulig, fortsette under transporten til sykehus. Les mer i Store norske leksikon baser forgiftning spiserørsetsing